**ZAKON**

**O FINANSIJSKO-INFORMATIČKOJ AGENCIJI**

**("Službene novine Federacije BiH", broj: 80/11)**

**I. OPĆE ODREDBE**

**Član 1.**

Ovim zakonom propisuje se osnivanje, status, djelatnost, upravljanje, rukovođenje, ovlasti i finansiranje Finansijsko-informatičke agencije (u daljnjem tekstu: Agencija).

**Član 2.**

Osnivačka prava ispred Federacije Bosne i Hercegovine, u skladu sa ovim Zakonom, vrši Vlada Federacije Bosne i Hercegovine (u daljnjem tekstu: Vlada).

Agencija ima svojstvo pravnog lica.

Puni naziv Agencije je: „Finansijsko-informatička agencija“.

Skraćeni naziv Agencije je: „FIA“.

Sjedište Agencije je u Sarajevu.

Agencija ima poslovne jedinice u sjedištu i izvan mjesta sjedišta Agencije.

Poslovne jedinice nemaju svojstvo pravnog lica.

Odredbama Statuta Agencije propisat će se organizacija i sjedišta poslovnih jedinica Agencije.

**Član 3.**

Agencija je samostalna i neprofitna organizacija.

Agencija ima ovlasti za sklapanje ugovora, nabavku pokretne i nepokretne imovine za vlastite potrebe u skladu sa Zakonom i finansijskim planom Agencije.

**II. DJELATNOST AGENCIJE**

**Član 4.**

Agencija obavlja sljedeće poslove:

1. uspostavlja i vodi registar obveznika podnošenja finansijskih izvještaja u skladu sa Zakonom o računovodstvu i reviziji u Federaciji Bosne i Hercegovine,

2. uspostavlja i vodi registar finansijskih izvještaja pravnih lica u Federaciji Bosne i Hercegovine (u daljnjem tekstu: Registar),

3. uspostavlja i vodi registar bankarskih računa poslovnih subjekata i fizičkih lica,

4. vodi registre propisane zakonom, a može uspostavljati i voditi i druge registre za potrebe i po nalogu organa uprave i drugih subjekata,

5. izdaje izvode iz registra i prepise drugih javnih podataka,

6. zaprima, kontroliše, obrađuje i objavljuje finansijske izvještaje pravnih lica, arhivira i upravlja bazom podataka, te sumira podatke iz preuzetih finansijskih izvještaja i vrši odgovarajuću analizu i prezentaciju dobijenih agregatnih podataka,

7. prikuplja, obrađuje, objavljuje i dostavlja podatke iz propisanih statističkih izvještaja, prikuplja i obrađuje podatke iz poreznih bilansi poslovnih subjekata i dostavlja ih tijelima nadležnim za porezni nadzor,

8. prikuplja i objedinjuje podatke o novčanim tokovima i izdacima poslovnih subjekata,

9. obavlja statistiku finansijskih tokova evidentiranih kod ovlaštenih organizacija,

10. na zahtjev zainteresiranih lica vrši ocjenu boniteta pravnih lica, izdaje potvrde o bonitetu i vodi registar izvršenih ocjena boniteta i izdatih potvrda o bonitetu,

11. prikuplja i objedinjuje podatke o nepodmirenim obavezama evidentiranim na računima poslovnih subjekata u bankama,

12. prikuplja, obrađuje i objavljuje podatke utvrđene programom statističkih istraživanja Federacije Bosne i Hercegovine,

13. prikuplja, obrađuje, objavljuje i dostavlja podatke iz različitih izvora, te osigurava povezivanje i višenamjensku upotrebu podataka iz registra za daljnju evidenciju, analitičku i informativnu upotrebu u ministarstvima i vladinim službama za potrebe federalne statistike i javnosti,

14. vodi arhivsko-dokumentacijski centar koji osigurava brz pristup i pregled dokumenata,

15. pruža informatičko-tehnološku podršku pojedinim ministarstvima na njihov zahtjev u poslovima nadzora pravnih lica,

16. čuva i skladišti u vlastitim trezorima i prodaje federalne upravne biljege i mjenice i o njima vodi evidencije,

17. obavlja u skladu sa zakonom ostale poslove iz svoje djelatnosti za potrebe Vlade, ministarstava i drugih organa uprave i ostalih korisnika.

Za obavljanje poslova iz stava 1. ovog člana naplaćuje se novčana naknada koja je prihod Agencije.

**Član 5.**

Registar iz člana 4. stav 1. tačka 2. je središnji izvor informacija o uspješnosti poslovanja i o finansijskom položaju pravnih lica.

Registar je javan. Svako može bez dokazivanja pravnog interesa dobiti podatke iz Registra.

Korisnici podataka iz Registra su: federalni, kantonalni i organi jedinica lokalne samouprave, statistika, poslovne banke, poreske uprave, berze, privredne komore, regulatori na finansijskom tržištu, pravna i fizička lica i drugi korisnici u skladu sa ovim zakonom.

Agencija je dužna osigurati trajni i kontinuirani pristup finansijskim i drugim izvještajima i dokumentima pohranjenim u Registru.

Javnost Registra ne odnosi se na one podatke za koje je posebnim zakonom i drugim propisima propisana njihova tajnost.

**Član 6.**

Agencija uspostavlja posebnu evidenciju obveznika iz člana 4. stav 1. tačka 1. ovog zakona preuzimanjem podataka upisanih u sudski registar, registar Federalnog ministarstva pravde i registar Poreske uprave Federacije Bosne i Hercegovine.

Podatke o obveznicima Agenciji na njihov zahtjev u roku od 30 dana dostavljaju institucije iz stava 1. ovog člana.

Evidencija obveznika ažurira se upisima i izmjenama upisa nastalih do isteka poslovne godine za koju se podnose finansijski izvještaji, a koji se upisuju u registre za koje su nadležni subjekti iz stava 1. ovog člana.

Podatke iz stava 2. ovog člana Agencija je dužna ažurirati do isteka roka za predaju finansijskih izvještaja.

**Član 7.**

U vezi sa članom 4. stav 1. tačka 6. ovog zakona Agencija vrši formalno-pravnu, računsku i logičku kontrolu finansijskih izvještaja predanih u Registar, te od obveznika zahtijeva odgovarajuće ispravke grešaka i nedostataka u predanim finansijskim izvještajima otkrivenih u postupku formalno-pravne, računske i logičke kontrole tih izvještaja.

Obveznici čiji su finansijski izvještaji korigovani u skladu sa računovodstvenim propisima koji se primjenjuju u Federaciji Bosne i Hercegovine, u Registar predaju i tako korigovane finansijske izvještaje i to u roku od deset dana od dana kada ih je usvojio nadležni organ obveznika.

Obvezniku koji u Registar predaje korigovani finansijski izvještaj nije dozvoljeno da iz Registra povuče prethodno predati finansijski izvještaj koji je bio predmet korekcije u skladu sa odredbama iz stava 1. ovog člana.

Finansijski izvještaji i dokumenti uz finansijske izvještaje u Registru se evidentiraju na dan predaje.

Dokumenti uz finansijski izvještaj predaju se u Registar najkasnije u roku od 30 dana od dana njihovog nastanka.

Dokumentima uz finansijske izvještaje smatraju se:

a) odluka ili drugi odgovarajući akt nadležnog organa o usvajanju finansijskog izvještaja predatog u Registar,

b) mišljenje nezavisnog eksternog revizora kad je propisana obaveza revizije finansijskih izvještaja obveznika i

c) drugi dokumenti u skladu sa zakonom.

Agencija odgovara za vjerodostojnost računskog unosa podataka u Registar.

Agencija je dužna osigurati zaštitu podataka.

Agencija je dužna u roku od 30 dana od dana isteka rokova predviđenih za predaju finansijskih izvještaja i drugih dokumenata u Registar, obavijestiti Federalno ministarstvo finansija (u daljnjem tekstu: Ministarstvo) o obveznicima koji nisu postupili u skladu sa ovim zakonom.

**III. ORGANIZACIJA, UPRAVLJANJE I RUKOVOĐENJE**

**Član 8.**

Organizacija, upravljanje i rukovođenje Agencijom uređuje se ovim zakonom, Statutom i drugim općim aktom Agencije, u skladu sa zakonom.

Statutom Agencije se naročito uređuje:

- organizacija i način poslovanja Agencije,

- način rada Upravnog odbora Agencije,

- ovlasti za zastupanje Agencije,

- prava, obaveze i odgovornosti lica koja obavljaju poslove i zadatke sa posebnim ovlaštenjima i odgovornostima i

- druga organizacijska pitanja u vezi sa poslovanjem Agencije.

**Član 9.**

Organ upravljanja Agencijom je Upravni odbor Agencije (u daljnjem tekstu: Odbor). Odbor se sastoji od pet članova, koje imenuje Vlada, na prijedlog federalnog ministra finansija (u daljnjem tekstu: ministar).

**Član 10.**

Odbor vrši opći nadzor nad poslovanjem Agencije i poduzima mjere za efikasno i racionalno obavljanje poslova iz djelokruga Agencije.

U vršenju općeg nadzora iz stava 1. ovoga člana Odbor naročito:

1. donosi Statut Agencije uz saglasnost Vlade,

2. donosi Pravilnik o radu i druge opće akte Agencije u skladu sa zakonom i Statutom Agencije,

3. donosi odluku o unutrašnjem uređenju Agencije,

4. usvaja plan poslovanja i finansijski plan Agencije,

5. usvaja izvještaj o poslovanju i finansijske izvještaje Agencije,

6. donosi pravilnik kojim propisuje uvjete i način za ovlašteno pristupanje i korištenje izvještaja i dokumenata iz Registra, kao i druga pitanja od značaja za njegovo funkcioniranje,

7. donosi pravilnike kojim propisuje:

a. metodologiju za provođenje formalno-pravne, računske i logičke kontrole finansijskih izvještaja predanih u Registar, kao i način i rokove za ispravku grešaka otkrivenih u postupku kontrole tih izvještaja i

b. metodologiju za ocjenu boniteta obveznika i druge postupke od značaja za uspostavljanje i funkcioniranje registra o bonitetu,

8. donosi odluku o visini naknada iz djelokruga rada Agencije uz saglasnost Vlade,

9. odlučuje i o drugim pitanjima utvrđenim zakonom i Statutom Agencije.

Za svoj rad Odbor odgovara Vladi.

**Član 11.**

Direktor Agencije predstavlja i zastupa Agenciju, rukovodi radom Agencije i odgovoran je za rad Agencije. Direktor i zamjenik Agencije sudjeluju u radu Odbora, ali nemaju pravo glasa.

Direktora i zamjenika direktora imenuje Vlada na prijedlog ministra.

Direktor i zamjenik direktora ne mogu biti iz reda istog konstitutivnog naroda.

Za svoj rad direktor i zamjenik direktora Agencije odgovorni su Odboru i Vladi.

**Član 12.**

Direktor Agencije u okviru svojih prava i obaveza obavlja sljedeće poslove:

- predlaže Odboru sve opće akte, pravila, uputstva što odobrava i donosi Odbor,

- zastupa Agenciju u odnosima sa klijentima i svim drugim institucijama,

- provodi politike i odluke Odbora,

- obavlja i druge aktivnosti u skladu sa Statutom Agencije.

Zamjenik direktora Agencije može ispred direktora obavljati aktivnosti iz stava 1. ovog člana na osnovu pisanog ovlaštenja direktora i u slučaju kada direktor odsustvuje sa posla u skladu sa zakonom.

**Član 13.**

Izbor i imenovanje članova Odbora, direktora i zamjenika direktora u vezi sa čl. 9. i 11. stav 2. ovog zakona obavlja se u skladu sa pozitivnim zakonskim propisima.

Članovi Odbora, direktor i zamjenik direktora imenuju se na period od četiri godine sa mogućnošću ponovnog imenovanja u još jednom mandatu.

**Član 14.**

Vlada može razriješiti člana Odbora, direktora ili zamjenika direktora Agencije prije isteka mandata na lični zahtjev ili na prijedlog Odbora ako se utvrdi nezakonito postupanje.

Upravni odbor obavezan je izvijestiti Vladu o kaznenom ili nezakonitom postupanju bilo kojeg člana Odbora, te predložiti njegovu smjenu.

IV. IMOVINA AGENCIJE

**Član 15.**

Imovinu Agencije čini imovina pribavljena od osnivača, stečena pružanjem usluga ili pribavljanja iz drugih izvora, te imovina Agencija iz člana 20. stav 2. ovog zakona.

**V. FINANSIRANJE RADA AGENCIJE**

**Član 16.**

Sredstva za poslovanje ostvaruju se iz prihoda koje Agencija ostvari svojim poslovanjem.

Odluku o visini naknada iz djelokruga rada Agencije donosi Odbor uz saglasnost Vlade.

**Član 17.**

Višak prihoda nad rashodima Agencija raspoređuje se u opće rezerve, za razvoj djelatnosti Agencije i u korist federalnog budžeta.

Raspoređivanje viška prihoda nad rashodima obavlja se u iznosu koji utvrđuje Odbor uz prethodnu saglasnost ministra. U tekućoj finansijskoj godini višak prihoda nad rashodima može se izdvojiti za formiranje općih rezervi najviše do visine od 20% ostvarenog viška prihoda nad rashodima i za razvoj djelatnosti Agencije najviše do visine od 30% ostvarenog viška prihoda nad rashodima.

Ostatak viška prihoda nad rashodima nakon raspoređivanja u opće rezerve i za razvoj djelatnosti Agencije vanredni je prihod federalnog budžeta.

U slučaju da Agencija ostvari manjak prihoda nad rashodima Vlada u roku od 90 dana odlučuje o pokriću gubitaka.

**VI. NADZOR**

**Član 18.**

Nadzor nad provedbom ovog zakona obavlja Ministarstvo.

Nadzor nad finansijskim poslovanjem Agencije vrši Ured za reviziju institucija u Federaciji Bosne i Hercegovine.

**Član 19.**

Agencija je obavezna Vladi najkasnije do 31. decembra tekuće godine sačiniti i dostaviti plan rada za narednu godinu.

Agencija o svom radu i poslovanju sačinjava i podnosi godišnji izvještaj Vladi najkasnije do 31. marta tekuće godine za prethodnu godinu.

**VII. PRIJELAZNE I ZAVRŠNE ODREDBE**

**Član 20.**

Danom stupanja na snagu ovog zakona prestaju sa radom Agencija za finansijske, informatičke i posredničke usluge d.d Sarajevo i Agencija za pružanje financijskih, informatičkih i posredničkih usluga d.d. Mostar (u daljnjem tekstu: AFIP i FIP).

Od dana stupanja na snagu ovog zakona Agencija preuzima sva prava, obaveze, imovinu i zaposlenike AFIP i FIP.

AFIP i FIP su dužni u roku od 60 dana od dana stupanja na snagu ovog zakona pripremiti potrebne finansijsko-računovodstvene izvještaje radi upisa u registar koji jasno specificira osnivački kapital Agencije i sve druge potrebne finansijske pokazatelje i izvršiti reviziju finansijskih izvještaja.

Rukovodstvo AFIP i FIP će do izbora rukovodstva Agencije u skladu sa odredbama ovog zakona obavljati poslove rukovođenja Agencijom.

Agencija najkasnije u roku od 90 dana od dana stupanja na snagu ovog zakona mora biti registrirana u skladu sa odredbama ovog zakona.

**Član 21.**

Vlada će imenovati Odbor najkasnije u roku od 60 dana od dana stupanja na snagu ovog zakona.

Vlada će najdalje u roku od 90 dana od dana stupanja na snagu ovog zakona imenovati direktora i zamjenika direktora Agencije.

Odbor će u roku od šest mjeseci od dana stupanja na snagu ovog zakona donijeti pravilnike iz člana 10. stav 2. tač. 6. i 7. ovog zakona.

**Član 22.**

Ovaj zakon stupa na snagu narednog dana od dana objavljivanja u "Službenim novinama Federacije BiH".